*Likumprojekts*

**Grozījumi Iepakojuma likumā**

Izdarīt Iepakojuma likumā (Latvijas Republikas Saeimas un Ministru Kabineta Ziņotājs, 2002, 3.nr.; 2005, 11.nr.; Latvijas Vēstnesis, 2010, 205.nr.; 2011, 93.nr.; 2016, 241.nr.) šādus grozījumus:

1. Papildināt 1. pantu ar 9., 10. un 11. punktu šādā redakcijā:

“9) vieglās plastmasas iepirkumu maisiņi – iepirkumu maisiņi, kas izgatavoti no plastmasas un kuru materiāla biezums nepārsniedz 50 mikronus;

10) ļoti vieglās plastmasas iepirkumu maisiņi – iepirkumu maisiņi, kuri izgatavoti no plastmasas un kuru materiāla biezums nepārsniedz 15 mikronus, un kuri nepieciešami higiēnas nolūkos vai paredzēti vaļējas pārtikas primārai iesaiņošanai, kad to izmantošana palīdz novērst pārtikas izšķērdēšanu;

11) oksonoārdāmas plastmasas iepirkumu maisiņi ‑ plastmasas iepirkumu maisiņi, kas izgatavoti no plastmasas materiāla, kurā ir piedevas, kas katalizē plastmasas materiāla sadalīšanos mikrofragmentos.”

2. Papildināt 12. pantu ar 5. punktu šādā redakcijā:

“5) plastmasas iepirkumu maisiņu patēriņa samazināšana:

a) tirdzniecības vietās plastmasas, tai skaitā vieglās plastmasas un oksonoārdāmas plastmasas, iepirkumu maisiņus patērētājiem neizsniedz bez maksas, izņemot ļoti vieglās plastmasas iepirkumu maisiņus,

b) ļoti vieglās plastmasas iepirkumu maisiņu klāstu, atkarībā no to pielietojuma, uz kuriem ir attiecināms šajā punktā noteiktais izņēmums, noteic Ministru kabinets,

c) komersanti tirdzniecības vietās nodrošina plastmasas iepirkumu maisiņu, kas nav izgatavoti no bioloģiski noārdāmas plastmasas, aizvietošanu ar iepakojumu no papīra un kartona vai citu dabisko šķiedru un bioplatmasas izejmateriāliem.”

3. Papildināt 15. panta otro daļu ar 4. punktu šādā redakcijā:

“4) iepakotājs Ministru kabineta noteiktajā kārtībā sniedz Vides aizsardzības un reģionālās attīstības ministrijas padotībā esošajai iestādei un pēc pieprasījuma arī pašvaldībai informāciju par ikvienā administratīvajā teritorijā realizētajiem izlietotā iepakojuma veidiem un apjomiem, kurus tas nenodod atkritumu apsaimniekotājam.”

4. Papildināt pārejas noteikumus ar 5. un 6. punktu šādā redakcijā:

“5. Šā likuma 12. panta 5. punkta “a” apakšpunkts stājas spēkā 2018. gada 1. jūlijā.

6. Šā likuma 12. panta 5. punkta “c” apakšpunkts un 15. panta otrās daļas 4. punkts stājas spēkā 2019. gada 1. janvārī.”

5. Papildināt informatīvo atsauci uz Eiropas Savienības direktīvām ar 4. punktu šādā redakcijā:

”4) Eiropas Parlamenta un Padomes 2015. gada 29. aprīļa direktīvas 2015/720/ES, ar ko groza direktīvu 94/62/EK attiecībā uz vieglās plastmasas iepirkumu maisiņu patēriņa samazināšanu.”

Vides aizsardzības un

reģionālās attīstības ministrs Kaspars Gerhards